**Rámcová zmluva o  dodávke komponentov serverovej infraštruktúry a súvisiacich službách**

uzatvorená podľa § 269 ods. 2 zákona č. 513/1991 Z.z. Obchodný zákonník v znení

neskorších právnych predpisov (ďalej aj ako „Obchodný zákonník“) a ustanovení

§ 83 zákona č. 343/2015 Z. z. o verejnom obstarávaní

a o zmene a doplnení niektorých zákonov v znení neskorších

právnych predpisov (ďalej aj ako „zákon o verejnom obstarávaní“)

**Článok 1**

**ZMLUVNÉ STRANY**

**Dodávateľ**: **xxxxx.**

Sídlo: xxxxxxxxxxxxxxxxxx

v zastúpení: xxxxxxxxxxxxxxxxxx

IČO: xxxxxxx

DIČ: xxxxxxx

IČ DPH: xxxxxxx

Zapísaná: v obchodnom registri xxxxxxxxx

bankové spojenie: xxxxxxx

číslo účtu / kód banky IBAN: xxxxxxxx

(ďalej aj ako „Dodávateľ“)

a

**Banka: Slovenská záručná a rozvojová banka, a. s.**

Sídlo: Štefánikova 27, 814 99 Bratislava[[1]](#footnote-1)

v zastúpení: Mgr. Bc. Peter Dávid, MBA, predseda predstavenstva

Ing. Roland Štadler, podpredseda predstavenstva

IČO: 00682420

DIČ: 2020804478

IČ DPH: SK2020804478

zapísaná : v obchodnom registri Okresného súdu Bratislava I, oddiel: Sa, vložka č.: 3010/B

bankové spojenie: Slovenská záručná a rozvojová banka, a. s.

číslo účtu / kód banky IBAN: SK92 3000 0000 0000 5643 2048

(ďalej aj ako „Banka“ alebo „SZRB, a.s.“ alebo „Objednávateľ“)

(Banka a Dodávateľ sa ďalej spolu označujú aj ako „zmluvné strany“)

**Článok 2**

**ÚVODNÉ USTANOVENIA**

1. Zmluvné strany uzatvárajú túto Rámcovú zmluvu o dodávke **komponentov serverovej infraštruktúry a súvisiacich službách** (ďalej len „**rámcová zmluva“ alebo „Zmluva**“) ako výsledok obstarávania na predmet zákazky „**Dodávka komponentov serverovej infraštruktúry s podporou na 48 mesiacov pre potreby SZRB, a.s.**“ (ďalej aj ako „zákazka“).

**Článok 3**

**PREDMET RÁMCOVEJ ZMLUVY**

1. Predmetom tejto rámcovej zmluvy je dodávka komponentov serverovej infraštruktúry s príslušenstvom (ďalej len ako „tovar“ alebo „dodaný tovar“ alebo „zariadenie“ alebo „komponent“), s tovarom súvisiacich softvérových licencií bližšie špecifikovaných v prílohe č. 1 tejto rámcovej zmluvy s názvom „Špecifikácia a Cenník jednotlivých zariadení a služieb“ (ďalej aj ako „príloha č. 1“) a tiež služieb súvisiacich s dodaným tovarom uvedených v prílohe č. 1 (ďalej aj ako „**služby**“ alebo „**súvisiace služby**“). Súvisiacimi službami sú najmä dodanie tovaru vrátane hardvéru (ďalej aj ako „HW“) a softvéru (ďalej aj ako „SW“), implementácia dodaného tovaru do IKT infraštruktúry Banky v dvoch dátových centrách užívaných SZRB, a. s. a záručný servis dodaného tovaru a HW a SW) podpora na 48 mesiacov (ďalej aj ako „servisná podpora“ alebo „SW podpora“ alebo „HW podpora“ alebo „podpora“), v servisnom režime NBD („next bussines day“) – oprava/výmena zariadenia najneskôr nasledujúci pracovný deň od momentu nahlásenia vady/poruchy. Na účely tejto rámcovej zmluvy sa vykladajú nasledovné pojmy nasledovne:

* **inštaláciou HW** – montáž zariadení v rackovej skrine v dátových centrách užívaných Bankou, pripojenie do siete LAN a SAN, pomocou optických prevodníkov, prepínačov,
* **inštalácia SW** – inštalácia požadovaného softvéru na servery Banky, konfigurácia zálohovania zariadení IKT infraštruktúry Banky, všetkých informačných systémov, virtuálnej infraštruktúry, databáz, bankového informačného systému Banky,
* **implementáciou** – spustenie zariadení, inštalácia SW a HW, firmware, inštalácia ovládačov
* **konfiguráciou** – konfigurácia všetkých nevyhnutných nastavení a parametrov pre plnohodnotnú prevádzku príslušných zariadení užívaných Bankou,
* **sprevádzkovanie** – spustenie inštalovaného, konfigurovaného a implementovaného HW a SW do prevádzky príslušných zariadení užívaných Bankou,
* **testovanie** – overenie funkčnosti inštalovaného, implementovaného a sprevádzkovaného SW a HW v IKT infraštruktúre Banky.

1. Tovar a súvisiace služby budú Dodávateľom dodané Banke na základe písomných objednávok Banky zasielaných Dodávateľovi podľa bodu 6.1. tejto rámcovej zmluvy v priebehu účinnosti tejto rámcovej zmluvy, v ktorých bude špecifikovaný najmä požadovaný tovar a/alebo súvisiace služby, množstvo požadovaného tovaru a/alebo rozsah súvisiacich služieb, miesto dodania tovaru/a alebo poskytnutia súvisiacich služieb a termín dodania tovaru a/alebo poskytnutia súvisiacej služby.
2. V prípade, že z dôvodu technickej obmeny tovaru na trhu nebude už možné počas platnosti tejto rámcovej zmluvy dodať požadovaný konkrétny druh tovaru uvedený v prílohe č. 1 tejto rámcovej zmluvy, Dodávateľ sa zaväzuje Banke predložiť ponuku na náhradný druh tovaru, pričom technické parametre alebo technické špecifikácie musia byť rovnaké alebo lepšie, ako sú technické parametre a technické špecifikácie zariadenia uvedeného v prílohe č. 1 tejto rámcovej zmluvy, ktoré už nie je možné dodať, za rovnakú alebo nižšiu jednotkovú kúpnu cenu zariadenia, pričom v tejto rámcovej zmluve stanovené jednotkové ceny musia byť dodržané ako maximálne. Ak Banka súhlasí s predloženým návrhom ponuky na náhradný druh tovaru, uzatvorí Dodávateľ s Bankou dodatok k tejto rámcovej zmluve, ktorým sa zmení príloha č. 1 rámcovej zmluvy v jej príslušných ustanoveniach. Dodávateľ sa zaväzuje dodávať minimálne po dobu platnosti a účinnosti tejto rámcovej zmluvy, t.j. 54 mesiacov od jej účinnosti zariadenia a to najmä komponenty serverovej infraštruktúry, a iné komponenty uvedené v prílohe č. 1 alebo ich kompatibilné ekvivalenty pri zachovaní minimálnych funkčných požiadaviek Banky, ktoré sú uvedené v opise predmetu zákazky, na základe ktorej bola táto zmluva uzatvorená.
3. V prípade, že z dôvodu cenového vývoja na trhu dôjde k zmene ceny príslušného tovaru (zariadenia) uvedeného v prílohe č. 1 o viac ako 10 % smerom nadol vo vzťahu k pôvodnej cene tohto zariadenia (t.j. cena zariadenia na trhu klesne) dodávaného podľa tejto rámcovej zmluvy, Dodávateľ poskytne Banke zľavu z ceny tovaru uvedeného v prílohe č. 1 podľa výsledkov vykonaného prieskumu trhu podľa čl. 4 tejto rámcovej zmluvy, pričom cena tovaru uvedená v tejto rámcovej zmluve sa nemôže zvýšiť. Dodávateľ spolu s návrhom na zníženie kúpnej ceny zariadenia podľa tohto bodu 3.4 tejto rámcovej zmluvy môže predložiť Banke aj návrh na zmenu zariadenia, ktoré má na základe objednávky poskytnúť, tak aby nové navrhované zariadenie za tú istú kúpnu cenu bolo výkonovo a kvalitatívne lepšie zariadenie v porovnaní so zariadením uvedeným v prílohe č. 1 . Banka má právo rozhodnúť sa, či akceptuje návrh na zníženie kúpnej ceny zariadenia alebo návrh na poskytnutie výkonovo a kvalitatívne lepšieho zariadenia.
4. Dodávateľ v súlade s bodom 3.4 tejto rámcovej zmluvy predloží do 5 dní od doručenia výzvy Banky návrh na poskytnutie zľavy z kúpnej ceny zariadenia a/alebo v súlade s bodom 3.3 tejto rámcovej zmluvy návrh na dodanie výkonovo a kvalitatívne lepšieho zariadenia. Ak Banka akceptuje predložený návrh Dodávateľa na zníženie ceny zariadenia alebo návrh na poskytnutie výkonovo a kvalitatívne lepšieho zariadenia, potom uzatvoria zmluvné strany v súlade s predloženým a akceptovaným návrhom Dodávateľa dodatok k tejto rámcovej zmluve, ktorý zohľadní túto dohodu zmluvných strán (ak to bude v súlade so zákonom o verejnom obstarávaní v jeho aktuálne platnom znení v čase keď by mal byť daný dodatok k rámcovej zmluve uzatvorený).

**Článok 4**

**PRIESKUM TRHU**

1. Počas trvania platnosti a účinnosti tejto rámcovej zmluvy je Banka oprávnená každých šesť (6) mesiacov od nadobudnutia účinnosti tejto rámcovej zmluvy, na účely overenia technického a cenového vývoja jednotlivých dodávaných typových zariadení na trhu, vykonať prieskum trhu v zmysle zákona o verejnom obstarávaní, ktorého cieľom má byť zistenie aktuálnej kúpnej ceny tovaru alebo jeho časti na trhu a preverenie ekonomickej výhodnosti tovaru alebo jeho časti v aktuálnych trhových podmienkach.
2. Banka preverí ekonomickú výhodnosť dodania Bankou požadovaného tovaru v aktuálnych trhových podmienkach prieskumom trhu aspoň u troch iných tretích osôb (potenciálnych dodávateľov zariadení), ktorí daný resp. obdobný typ zariadenia požadovaný Bankou dodávajú na trh (ďalej aj ako „prieskum trhu“). Za aktuálnu trhovú cenu zariadenia uvedeného v prílohe č. 1 zistenú výsledkom prieskumu trhu sa považuje aritmetický priemer cien tohto zariadenia zistených prieskumom trhu.
3. Ak v čase realizácie prieskumu trhu nie je možné získať cenu za niektoré zo zariadení podľa prílohy č. 1, prieskum trhu sa vykoná iba vo vzťahu k tovaru alebo jeho časti pri ktorom je ho možné vykonať.

**Článok 5**

**CENA A PLATOBNÉ PODMIENKY**

1. Cena za jednotlivé zariadenia je stanovená podľa zákona č. 18/1996 Z. z. o cenách v znení neskorších predpisov ako kúpna cena maximálna počas jej platnosti s možnosťou jej zníženia podľa bodov 3.3, 3.4, 3.5, 5.4 alebo článku 4 tejto rámcovej zmluvy (ďalej aj ako „cena zariadení“). Cena za služby je stanovená ako cena maximálna s možnosťou jej zníženia (ďalej aj ako „cena za služby“).
2. Cena za jednotlivé zariadenia zahŕňa všetky náklady Dodávateľa pri plnení predmetu rámcovej zmluvy, a to najmä náklady Dodávateľa na služby súvisiace s balením, doručením a vyložením tovaru v mieste plnenia vrátane odplaty za dodanie licencie k softvéru (SW), ktorý má byť súčasťou zariadenia v zmysle objednávky. Jednotková cena za jednotlivé zariadenia a súvisiace služby ku každému tomuto zariadeniu alebo súvisiace s týmto zariadením uvedené v bode 3.1 tejto rámcovej zmluvy je uvedená v prílohe č. 1 tejto rámcovej zmluvy.
3. Zľavu z ceny podľa bodu 3.4 tejto rámcovej zmluvy Dodávateľ poskytne Banke po oboznámení sa s výsledkom prieskumu trhu, ktorý Banka realizovala podľa článku 4 tejto rámcovej zmluvy. Namiesto zľavy z ceny je Dodávateľ oprávnený poskytnúť Banke výkonovo a kvalitatívne lepšie zariadenia v porovnaní so zariadením uvedeným v prílohe č. 1, ak s jeho dodaním bude Banka súhlasiť. Zľava z kúpnej ceny alebo súhlas Banky s dodaním výkonovo a kvalitatívne lepších zariadení (v porovnaní so zariadením uvedeným v prílohe č. 1) sa dohodne v písomnom dodatku tejto rámcovej zmluvy zohľadňujúcom dohodnutú zmenu.
4. Zmluvné strany sa dohodli na spôsobe platenia prostredníctvom bezhotovostného platobného styku, ktorý sa bude realizovať výhradne prevodným príkazom medzi účtom Dodávateľa a účtom Banky, ktoré sú uvedené v záhlaví tejto rámcovej zmluvy. V súvislosti s plnením predmetu tejto rámcovej zmluvy Banka neposkytuje žiadne preddavky ani zálohy.
5. Zmluvné strany sa dohodli, že platba bude realizovaná na základe faktúry, ktorú Dodávateľ vystaví po riadnom prevzatí objednaného tovaru a poskytnutí súvisiacej služby Bankou. Prílohou faktúry bude preberací protokol (k riadne poskytnutému tovaru a službám) podpísaný oprávneným zástupcom Banky. Za zmluvné strany pri plnení tejto rámcovej zmluvy konajú oprávnené osoby, ktoré si zmluvné strany oznámia do 3 pracovných dní od uzatvorenia tejto rámcovej zmluvy. Zmluvné strany sú oprávnené zmeniť svoje oprávnené osoby jednostranne, sú však povinné na takúto zmenu druhú zmluvnú stranu písomne bezodkladne upozorniť, a to elektronicky na emailovú adresu Dodávateľa resp. na emailovú adresu Banky: jan.homoljak@szrb.sk
6. Lehota splatnosti faktúry je 30 dní odo dňa doručenia riadne vyhotovenej faktúry Banke, ktorú Dodávateľ vyhotoví po tom, ako Banka prevzala riadne plnenia podľa článku 6 tejto rámcovej zmluvy a podpísala preberací protokol. Lehota splatnosti faktúry sa počíta odo dňa doručenia faktúry na adresu sídla Banky alebo dňom doručenia elektronickej faktúry.
7. Každá faktúra musí byť vyhotovená v súlade s ustanoveniami príslušných právnych predpisov a musí obsahovať všetky náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov a zákona č. 431/2002 Z. z. o účtovníctve v znení neskorších predpisov. Za správne vyhotovenie faktúry zodpovedá v plnom rozsahu Dodávateľ.
8. V prípade, že faktúra nebude obsahovať prílohy podľa bodu 5.5 tohto článku rámcovej zmluvy alebo náležitosti podľa bodu 5.7 tohto článku rámcovej zmluvy, alebo bude obsahovať iné zrejmé nesprávnosti, chyby v písaní alebo počítaní, Banka má právo vrátiť ju v lehote splatnosti Dodávateľovi na doplnenie a prepracovanie. V takomto prípade sa ukončí pôvodná lehota splatnosti a nová 30 dňová lehota splatnosti začne plynúť doručením novej faktúry Banke.
9. Objednávateľ uprednostňuje doručenie faktúry elektronicky, a to na emailovú adresu [kdf@szrb.sk](mailto:kdf@szrb.sk) pri splnení podmienok platnej legislatívy na elektronickú formu faktúry. V prípade zaslania elektronickej faktúry sa papierová faktúra nezasiela.

**Článok 6**

**ČAS, SPÔSOB A MIESTO PLNENIA RÁMCOVEJ ZMLUVY**

1. Objednávateľ požaduje termín dodania a zprevádzkovania serverového riešenia do 6 mesiacov od vystavenia objednávky. Objednávateľ vystaví a pošle Dodávateľovi objednávku formou odoslania emailu na emailovú adresu Dodávateľa xxxx@xxxxx. Ostatný objednávaný tovar a s ním súvisiace služby, ktoré budú bližšie špecifikované v príslušnej objednávke sa Dodávateľ zaväzuje dodať najneskôr do 30 dní od doručenia každej osobitnej písomnej objednávky Banky Dodávateľovi vystavenej v zmysle tejto rámcovej zmluvy. Služby servisnej podpory sú poskytované na 48 mesiacov od uvedenia IT zariadení s príslušenstvom do prevádzky na základe preberacieho protokolu podpísaného zástupcami zmluvných strán. Dodávateľ je povinný potvrdiť objednávku spôsobom, z ktorého bude nesporne vyplývať akceptácia objednávky bezodkladne po jej obdržaní. V prípade, že Dodávateľ nepotvrdí objednávku podľa predchádzajúcej vety, má sa v pochybnostiach za to, že objednávka bola podaná.
2. Dodávateľ sa zaväzuje kompletne dodať na miesto plnenia tovar pripravený na plnohodnotné používanie so všetkým príslušenstvom (pripojovacie káble, a pod., ktoré bude bližšie špecifikované v objednávke) potrebným pre výrobcom určený chod zariadení a poskytnúť súvisiace služby k dodanému tovaru bližšie špecifikované v objednávke. K jednotlivým zariadeniam Dodávateľ dodá písomný návod na použitie (obsluhu) v slovenskom jazyku. Miestom plnenia predmetu tejto rámcovej zmluvy sú Dátové centrum Perpetuus, Istrijská č. 26, 841 07 Bratislava 49 a Dátové centrum, Štefánikova 27, 814 99 Bratislava.
3. Dodávateľ sa zaväzuje vyhotoviť preberacie protokoly minimálne v dvoch rovnopisoch s platnosťou originálu, pričom po dodaní tovaru odovzdá za účelom fakturácie jeden rovnopis Banke a jeden rovnopis si ponechá, pričom k faktúre priloží kópiu preberacieho protokolu. Predmetné preberacie protokoly budú zároveň obsahovať zoznam výrobných čísel všetkých dodaných zariadení.
4. Tovar sa považuje za dodaný:
5. prevzatím kompletnej dodávky formou potvrdenia prevzatia na preberacom protokole po vykonaní montáže a inštalácie príslušných zariadení a po následnom odskúšaní ich základných funkcií oprávnenou osobou Banky, ak sa vyžaduje montáž a inštalácia dodaného tovaru podľa tejto rámcovej zmluvy.
6. prevzatím kompletnej dodávky formou potvrdenia prevzatia na preberacom protokole po dodaní predmetu plnenia a po overení zhodnosti výrobných čísel zariadení, ak sa nevyžaduje montáž a inštalácia dodaného tovaru podľa tejto rámcovej zmluvy.
7. Dodávateľ je povinný písomne alebo prostredníctvom emailu na emailovú adresu jan.homoljak@szrb.sk informovať Banku o všetkých skutočnostiach, ktoré môžu ohroziť včasné plnenie predmetu rámcovej zmluvy, a to bezodkladne po ich zistení.

**Článok 7**

**ZÁRUKA A ZÁRUČNÝ SERVIS**

1. Banka oznamuje vady tovaru a/alebo súvisiacich služieb spôsobom uvedeným v bode 7.2.
2. Záručná doba na všetky komponenty uvedené v prílohe č.1 je 48 mesiacov, ktorá začína plynúť jeho protokolárnym odovzdaním Banke (ďalej aj ako „záruka“), pričom práva a povinnosti zmluvných strán zo záruky vyplývajúcej z tejto rámcovej zmluvy a príslušnej objednávky trvajú aj po zániku platnosti tejto rámcovej zmluvy, ak záručná doba 48 mesiacov na príslušné komponenty ešte neuplynula. V prípade poruchy zariadenia/komponentu je dodávateľ povinný zariadenie/komponent opraviť alebo vymeniť za nové zariadenia/komponent v lehote NBD, od momentu nahlásenia vady/poruchy.

Spôsob nahlasovania vady tovaru (ďalej aj ako „vada“):

1. vada bude nahlásená elektronickou poštou na emailovú adresu xxxx@xxxx

Pracovná doba Dodávateľa je v pracovných dňoch od 7:00 hod. do 17:00 hod. (ďalej aj ako „pracovná doba“). Vada nahlásená elektronickou poštou mimo pracovnej doby je považovaná za nahlásenú v nasledujúci najbližší pracovný deň o 7:00 hod.;

1. v hlásení bude stručne popísaná chyba alebo prejav vady, bude uvedené sériové (výrobné) číslo chybného zariadenia, číslo príslušného preberacieho protokolu a uvedená kontaktná osoba Banky s telefónnym číslom a emailovou adresou.
2. Dodávateľ v pracovnej dobe potvrdí Banka prijatie nahlásenia poruchy do 2 hodín s dobou pravdepodobného príchodu servisného technika na servisný zásah.
3. Dodávateľ môže vykonať opravu vadného zariadenia reklamovaného v záručnej dobe vo svojom sídle alebo v sídle Banky. Servisné práce na zariadeniach, náhradné diely a dopravné náklady k záručným zásahom, náklady za odvoz vadného zariadenia a dovoz opraveného alebo nového zariadenia sa v záručnej dobe neúčtujú a sú už zahrnuté v cene dodaného tovaru.
4. Záručná doba začína plynúť dňom riadneho prevzatia tovaru, teda dňom podpísania preberacieho protokolu oprávnenou osobou Banky a oprávnenou osobou Dodávateľa podľa tejto rámcovej zmluvy. Ak sa v rámci servisného zásahu preukáže, že oprava alebo výmena vadného zariadenia bude trvať dlhšie ako dva pracovné dni, Dodávateľ je povinný dočasne poskytnúť Banke na dobu opravy alebo výmeny vadného zariadenia funkčné zariadenie s tými istými technickými parametrami alebo s lepšími, ktoré zabezpečí funkčnosť príslušného systému Banky (ktorého súčasťou je vadné zariadenie) po dobu opravy alebo výmeny vadného tovaru. V prípade zapožičania náhradného zariadenia po dobu opravy alebo výmeny k tomuto dôjde na základe protokolu o zapožičaní náhradného zariadenia podpísaného oprávnenými osobami Dodávateľa a Banky. Po opravení alebo výmene vadného zariadenia Banka vráti bezplatne zapožičané zariadenie a vrátenie vyznačí oprávnená osoba Banky a oprávnená osoba Dodávateľa na protokole o bezplatnom zapožičaní náhradného zariadenia.
5. Zodpovednosť Dodávateľa za vady tovaru nevznikne, ak tieto boli spôsobené neodbornou prevádzkou, obsluhou a údržbou a používaním v rozpore s návodom na použitie.
6. Ak Dodávateľ odmietne vykonať opravu dodaného vadného tovaru, pretože podľa bodu 7.5 tejto rámcovej zmluvy mu nevznikla zodpovednosť za vady tovaru, môže Banka dať opraviť vadný dodaný tovar u tretej osoby. Týmto nie je dotknutá zodpovednosť Dodávateľa za vady tovaru a jeho častí, ktoré neboli predmetom opravy u tretej osoby, a Dodávateľ sa nemôže zbaviť zodpovednosti za vady časti zariadenia z dôvodu, že jeho iná časť bola opravená treťou osobou, ak vadu reklamovanej časti zariadenia nespôsobila časť zariadenia opravená treťou osobou alebo samotná oprava časti zariadenia treťou osobou.

**Článok 8**

**ZMLUVNÉ POKUTY A ZODPOVEDNOSŤ ZA ŠKODU**

1. V prípade nedodržania termínov jednotlivých čiastkových dodávok vyplývajúcich z príslušných objednávok je Banka oprávnená uplatniť si u Dodávateľa zmluvnú pokutu vo výške 0.1 % z kúpnej ceny nedodanej dodávky, s ktorou je Dodávateľ podľa objednávky v omeškaní, a to za každý aj začatý deň omeškania. Dodávkou sa myslia aj súvisiace a riadne objednané služby. Tým nie je dotknutý nárok na náhradu škody.
2. Dodávateľ nie je v omeškaní v prípade, ak dodaniu tovaru bránia prekážky na strane Banky. Lehota dodania objednaného tovaru sa v takom prípade predlžuje o dobu trvania prekážok na strane Banky.
3. Ak jedna zo zmluvných strán spôsobí akúkoľvek škodu druhej zmluvnej strane vo vzťahu k tejto rámcovej zmluve, zodpovednosť za škody vrátane škôd spôsobených tretími stranami sa bude spravovať podľa § 373 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)“.
4. Dňom podpísania preberacieho protokolu Bankou prechádza na Banku nebezpečenstvo škody na dodanom tovare.
5. V prípade oneskorenej úhrady faktúry je Dodávateľ oprávnený uplatniť si u Banky úrok z omeškania vo výške 0,05% z fakturovanej sumy za každý aj začatý deň omeškania platby. Za deň úhrady sa považuje deň kedy sú finančné prostriedky odoslané z účtu Banky v prospech účtu Dodávateľa, ktoré sú uvedené v záhlaví tejto rámcovej zmluvy.
6. Banka má právo v prípade omeškania Dodávateľa so splnením si povinností podľa bodu 7.2 tejto rámcovej zmluvy a/alebo podľa bodu  a 7.4 tejto rámcovej zmluvy požadovať od Dodávateľa zaplatenie zmluvnej pokuty vo výške 1% z kúpnej ceny zariadenia za každý deň omeškania so splnením povinností, a to za každé jednotlivé nesplnenie svojej konkrétnej povinnosti.
7. Banka je oprávnená popri zmluvnej pokute požadovať aj náhradu škody spôsobenej porušením povinnosti Dodávateľa, na ktorú sa zmluvná pokuta vzťahuje, pričom uplatnením zmluvnej pokuty nie je dotknutý nárok Banky na náhradu škody spôsobenej porušením povinností Dodávateľa uvedených v tejto rámcovej zmluve.
8. Zmluvná pokuta a/alebo náhrada škody je splatná do 30 dní od doručenia písomnej výzvy (povinnej zmluvnej strane z tejto rámcovej zmluvy) na zaplatenie zmluvnej pokuty a/alebo náhrady škody.

**Článok 9**

**VLASTNÍCKE A UŽÍVACIE PRÁVO**

1. Banka nadobúda vlastnícke právo k dodanému tovaru po úplnej úhrade ceny riadne dodaného tovaru podľa tejto rámcovej zmluvy a konkrétnej objednávky.
2. Ak je spolu so zariadením dodávaný aj typový (krabicový) softvér, Dodávateľ sa zaväzuje poskytnúť licenciu/sublicenciu alebo zabezpečiť poskytnutie licencie/sublicencie Banke za podmienok, tak ako sa táto udeľuje v prospech spotrebiteľov v čase dodávky tovaru. Cena licencie/sublicencie k softvéru je pritom zahrnutá v cene dodaného zariadenia (hardvéru) uvedenej v bode 5.2 rámcovej zmluvy, s ktorého obsluhou alebo funkčnosťou je softvér spojený. Licencie poskytnuté podľa tejto rámcovej zmluvy sú nevýhradné a udeľujú sa v neobmedzenom rozsahu na dobu neurčitú.

**Článok 10**

**PREDČASNÉ UKONČENIE RÁMCOVEJ ZMLUVY**

**A OCHRANA DÔVERNÝCH INFORMÁCIÍ**

1. Rámcová zmluva zaniká uplynutím času, na ktorý bola uzatvorená.
2. Zmluvné strany môžu predčasne ukončiť túto rámcovú zmluvu písomnou dohodou zmluvných strán, písomnou výpoveďou alebo písomným odstúpením od tejto rámcovej zmluvy.
3. Každá zo zmluvných strán je oprávnená odstúpiť od rámcovej zmluvy pri podstatnom porušení zmluvných podmienok druhou zmluvnou stranou tejto rámcovej zmluvy v zmysle § 345 a nasl. Obchodného zákonníka. Pod podstatným porušením zmluvných podmienok Dodávateľom je chápané opakované nedodanie tovaru alebo neposkytnutie služby v stanovenom termíne a dodanie tovaru alebo poskytnutie služby s vadami a neodstránenie vád v termínoch a spôsobom tak, ako je to uvedené v tejto rámcovej zmluve. Dodávateľ môže odstúpiť od tejto rámcovej zmluvy, ak Banka podstatne poruší túto rámcovú zmluvu ak je v omeškaní s úhradou faktúry o viac ako 30 dní a napriek písomnému upozorneniu Dodávateľa neuhradí faktúru do 15 dní od doručenia výzvy Dodávateľa na uhradenie faktúry nezaplatenej v lehote jej splatnosti.
4. Odstúpenie od rámcovej zmluvy sa nedotýka právnych vzťahov vzniknutých do okamihu odstúpenia od rámcovej zmluvy. Odstúpenie od tejto rámcovej zmluvy je účinné dňom jeho doručenia druhej zmluvnej strane
5. Rámcovú zmluvu môže Banka vypovedať doručením písomnej výpovede Dodávateľovi, a to aj bez uvedenia dôvodu. Dodávateľ môže túto rámcovú zmluvu vypovedať doručením písomnej výpovede Banke, a to v prípade ak dôjde k podstatnému porušeniu zmluvných podmienok v zmysle bodu 10.3. tejto rámcovej zmluvy ak nie je v tejto rámcovej zmluve dohodnuté inak Výpovedná lehota je dva mesiace a začína plynúť prvým dňom mesiaca nasledujúcom po doručení výpovede jej adresátovi.

V prípade, akéhokoľvek porušenia povinnosti mlčanlivosti Dodávateľom ohľadom dôverných informácií, ktoré sú predmetom bankového tajomstva a/alebo ktoré sú predmetom ochrany osobných údajov, Banka môže túto rámcovú zmluvu vypovedať, pričom výpovedná lehota je v takomto prípade tri pracovné dni a začína plynúť prvým dňom nasledujúcim po doručení výpovede Dodávateľovi.

1. Platnosť rámcovej zmluvy zaniká tiež písomnou dohodou zmluvných strán. Písomná dohoda zmluvných strán o zrušení práv a záväzkov vyplývajúcich z tejto rámcovej zmluvy musí byť podpísaná oboma zmluvnými stranami, inak je neplatná.
2. Zmluvné strany sa zaväzujú v prípade vypovedania tejto rámcovej zmluvy resp. odstúpenia od tejto rámcovej zmluvy vysporiadať všetky nároky vyplývajúce z rámcovej zmluvy a z objednávok do 60 dní od skončenia platnosti a účinnosti tejto rámcovej zmluvy, ak nie je dohodnuté inak.
3. Zánikom platnosti a účinnosti tejto rámcovej zmluvy však nie sú dotknuté práva a povinnosti, ktoré vznikli pred zánikom jej platnosti a účinnosti, najmä, nie však výlučne právo na náhradu škody, zmluvné pokuty, úroky z omeškania, povinnosť mlčanlivosti.
4. Dodávateľ sa zaväzuje:
5. zabezpečiť riadne a včasné dodanie tovaru a služieb,
6. niesť v plnom rozsahu zodpovednosť za kvalitu poskytnutých tovarov a služieb za účelom plnenia záväzkov podľa tejto rámcovej zmluvy. Dodávateľ nesie zodpovednosť za akúkoľvek prípadnú nežiadúcu modifikáciu osobných údajov a bankového tajomstva spôsobenú neodborným zásahom Dodávateľa, ako aj za akúkoľvek inú vadu tovarov a služieb,
7. postupovať pri výkone všetkých činností dohodnutých v rámcovej zmluve pre Banku s odbornou starostlivosťou a v súlade so záujmami Banky a podľa jej pokynov, konať tak, aby nedošlo k poškodeniu alebo ohrozeniu dobrého mena a povesti Banky a porušeniu povinnosti mlčanlivosti najmä vo vzťahu k osobným údajom a/alebo údajom, ktoré sú predmetom bankového tajomstva.
8. Za dôverné informácie podľa tejto rámcovej zmluvy Zmluvné strany považujú všetky informácie poskytnuté Bankou, a to vedome alebo nevedome, v písomnej aj v ústnej forme, najmä informácie, ktoré sú predmetom bankového tajomstva a/alebo sú osobnými údajmi v zmysle zákona č. 18/2018 Z. z. o ohrane osobných údajov, ktoré sa zmluvné strany dozvedeli v súvislosti s touto rámcovou zmluvou (ďalej len „dôverné informácie“) okrem tých dôverných informácií, ktoré je Banka povinná zverejňovať ako povinná osoba v zmysle bodu 11.4 tejto rámcovej zmluvy a/alebo v zmysle všeobecne záväzných právnych predpisov.
9. Záväzok mlčanlivosti zmluvných strán o získaných dôverných informáciách ukončením tejto rámcovej zmluvy nezaniká.
10. Pre vylúčenia pochybností sa zmluvné strany dohodli, že Banka na základe rámcovej zmluvy a/alebo objednávok neposkytne a nesprístupní Dodávateľovi žiadne informácie a/alebo doklady chránené bankovým tajomstvom, pričom táto skutočnosť nemá a nebude mať vplyv na plnenie predmetu rámcovej zmluvy a/alebo poskytovanie služby Dodávateľom podľa rámcovej zmluvy a/alebo objednávok. .
11. Dodávateľ ( ďalej aj ako „spoločnosť“) :

a) potvrdzuje, že bola poučená Slovenskou záručnou a rozvojovou bankou, a.s. (ďalej aj „Banka“)

- o ochrane údajov charakteru bankového tajomstva v zmysle zákona č. 483/2001 Z. z. o bankách a o zmene a doplnení niektorých zákonov v znení neskorších predpisov a

- o ochrane osobných údajov, ktoré Banka spracúva ako prevádzkovateľ informačných systémov o ochrane osobných údajov v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov v platnom znení,

- ako aj o právach a povinnostiach, či sankciách ustanovených uvedenými zákonmi,

b) zaväzuje sa, že údaje charakteru bankového tajomstva a osobné údaje, ku ktorým by mohli mať prístup v rámci plnenia predmetu tejto zmluvy zamestnanci, či zástupcovia spoločnosti (ďalej aj „zamestnanci spoločnosti“) nezneužije pre svoje potreby a bez súhlasu Banky ich nezverejní a nikomu neposkytne, ani nesprístupní, bude ich chrániť pred odcudzením, stratou, poškodením, neoprávneným prístupom a zmenou,

c) je si vedomá, že povinnosť mlčanlivosti fyzických osôb – zamestnancov spoločnosti o bankovom tajomstve a o osobných údajoch, ku ktorým by mohli mať prístup v rámci plnenia predmetu tejto zmluvy trvá aj po ukončení zmluvného vzťahu,

d) je povinná poučiť o povinnostiach, s ktorými bola oboznámená, najmä však o povinnosti mlčanlivosti všetkých zamestnancov spoločnosti, prípadne aj ďalšie osoby, ktoré sa podieľajú na realizácii činností v zmysle tejto zmluvy,

e) berie na vedomie, že za porušenie povinnosti mlčanlivosti fyzických osôb si môže Banka nárokovať úhradu vzniknutej škody.

V prípade osobných údajov Úrad na ochranu osobných údajov Slovenskej republiky môže danej osobe uložiť pokutu podľa zákona č. 18/2018 Z. z. o ochrane osobných údajov a o zmene a doplnení niektorých zákonov v platnom znení.

Týmto nie je vylúčená prípadná trestnoprávna zodpovednosť, ak konanie bude napĺňať skutkovú podstatu trestné činu podľa ustanovení Trestného zákona.

1. Ak je Dodávateľ povinný platiť DPH podľa § 69 ods. 1 zákona č. 222/2004 Z. z. o dani z pridanej hodnoty v platnom znení, Dodávateľ sa zaväzuje oznámiť Objednávateľovi vopred ak je to možné, inak najneskôr do 2 pracovných dní od vzniku oznamovanej skutočnosti že:

* nezaplatí DPH alebo jej časť súvisiacu s úhradou podľa tejto rámcovej zmluvy,
* sa stal/stane neschopným zaplatiť akúkoľvek inú DPH alebo jej časť v zmysle zákona č. 222/2004 Z.z. o dani z pridanej hodnoty v platnom znení ( ďalej aj ako „zákon o DPH“),
* protihodnota za plnenie uvedená na faktúre je bez ekonomického opodstatnenia neprimerane vysoká alebo neprimerane nízka a/alebo,
* zmenil bankový účet, na ktorý má byť zaplatená protihodnota za plnenie alebo jej časť podľa tejto Zmluvy a ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR a/alebo,
* je zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančného riaditeľstva SR.

1. Skutočnosti uvedené podľa predchádzajúceho bodu 10.14 je Dodávateľ povinný oznámiť Objednávateľovi zároveň pri:

* dodaní zákazky alebo jej časti, a/alebo,
* aj pri doručení faktúry /daňového dokladu, na základe ktorého má byť zaplatená cena/odmena za dodaný predmet tejto rámcovej zmluvy.

1. V prípade, ak:

* Dodávateľ nedodrží svoj záväzok podľa bodu 10.14 rámcovej zmluvy a/alebo,
* nastane akákoľvek skutočnosť, na základe ktorej vznikne Objednávateľovi zákonné ručenie za Dodávateľa podľa zákona o DPH a /alebo,
* podľa zistenia Objednávateľa má byť protihodnota za plnenie alebo jej časť zaplatená na iný bankový účet ako bankový účet Dodávateľa , ktorý je zverejnený v Zozname platiteľov DPH s číslami bankových účtov, ktoré používajú na podnikanie, vedenom na webovom sídle Finančného riaditeľstva SR a /alebo,
* podľa zistenia Objednávateľa je Dodávateľ zverejnený v zozname platiteľov dane z pridanej hodnoty, u ktorých nastali dôvody na zrušenie registrácie pre DPH vedenom na webovom sídle Finančého riaditeľstva SR,

Objednávateľ:

1. nie je povinný prevziať zákazku alebo jej časť podľa rámcovej zmluvy, pričom sa zmluvné strany dohodli, že zo strany Objednávateľa nedôjde k porušeniu rámcovej zmluvy, nedostane sa do omeškania s plnením akejkoľvek povinnosti podľa tejto rámcovej zmluvy a Dodávateľ nie je oprávnený uplatniť voči Objednávateľovi žiadne zmluvné alebo zákonné sankcie a/alebo zodpovednosť za škodu a/alebo,
2. je oprávnený od rámcovej zmluvy odstúpiť s okamžitou účinnosťou a/alebo,
3. nie je povinný zaplatiť vyhotovenú a/alebo doručenú faktúru podľa tejto rámcovej zmluvy, pričom sa zmluvné strany dohodli, že zo strany Objednávateľa nedôjde k porušeniu rámcovej zmluvy, nedostane sa do omeškania s plnením akejkoľvek povinnosti podľa tejto rámcovej zmluvy a Dodávateľ nie je oprávnený uplatniť voči Objednávateľovi žiadne zmluvné alebo zákonné sankcie a/alebo zodpovednosť za škodu a/alebo,
4. je oprávnený žiadať od Dodávateľa zaplatenie zmluvnej pokuty vo výške zodpovedajúcej výške fakturovanej odmeny bez DPH a/alebo,
5. je oprávnený poukázať Dodávateľovi na účet iba dohodnutú cenu zmluvného plnenia bez DPH. V tomto prípade Objednávateľ sumu zodpovedajúcu výške DPH z ceny zmluvného plnenia uvedenú na faktúre poukáže (i) v zákonom stanovenej lehote splatnosti dane alebo (ii) po lehote splatnosti dane, avšak pred tým ako je vydané rozhodnutie podľa § 69b zákona o DPH priamo na osobný daňový účet Dodávateľa vedený v Štátnej pokladnici zistený prostredníctvom portálu vedenom daňovou sekciou Finančného riaditeľstva SR. Objednávateľ platbu DPH na osobný daňový účet Dodávateľa označí náležitým spôsobom podľa všeobecne záväzného predpisu, oznámi správcovi dane číslo faktúry z ktorej DPH uhrádza a identifikačné číslo Dodávateľa. Pre vylúčenie pochybností úhradou dohodnutej ceny zmluvného plnenia bez DPH na účet Dodávateľa a sumy zodpovedajúcej výške DPH na osobný daňový účet Dodávateľa sa rozumie povinnosť Objednávateľa zaplatiť Dodávateľovi fakturovanú cenu za splnenú.
6. Objednávateľ je oprávnený na postup podľa predchádzajúceho bodu 10.16 aj vtedy, ak bol dôvod jeho uplatnenia dodatočne odstránený.
7. Uplatnené zmluvné sankcie nemajú vplyv na povinnosť Dodávateľa vrátiť Objednávateľovi to, čo Objednávateľ plnil ako ručiteľ za Dodávateľa podľa zákona o DPH.
8. Dodávateľ sa zaväzuje zaplatiť Objednávateľovi v plnom rozsahu sumu, ktorú zaplatí Objednávateľ ako ručiteľ na základe rozhodnutia daňového úradu podľa zákona o DPH (ďalej aj ako „nezaplatená daň“), v lehote 8 (ôsmich) dní od doručenia výzvy Objednávateľa.
9. V prípade, ak je Dodávateľ v omeškaní s vrátením nezaplatenej dane alebo jej časti Objednávateľovi, zaväzuje sa zaplatiť Objednávateľovi na základe jeho výzvy úrok z omeškania vo výške podľa platných právnych predpisov.

**Článok 11**

**SUBDODÁVATELIA**

11.1 Dodávateľ vykonáva predmet tejto rámcovej zmluvy samostatne alebo prostredníctvom vopred písomne odsúhlaseného subdodávateľa, s odbornou starostlivosťou a v zmysle obvyklých postupov.

11.2 Pokiaľ Dodávateľ zadáva akýkoľvek podiel plnenia z tejto rámcovej zmluvy vopred odsúhlasenému subdodávateľovi, za plnenie podľa tejto rámcovej zmluvy zodpovedá tak, ako keby plnenie vykonával sám.

11.3 Ak Dodávateľ bude pri plnení predmetu tejto rámcovej zmluvy zadávať určitý podiel plnenia z tejto rámcovej zmluvy subdodávateľom, je povinný pri uzavretí tejto rámcovej zmluvy predložiť Objednávateľovi zoznam subdodávateľov, ktorý bude obsahovať minimálne: vecný a cenový podiel plnenia zmluvy, ktorý má Dodávateľ v úmysle zadať subdodávateľovi, identifikačné údaje navrhovaného subdodávateľa v rozsahu meno a priezvisko, obchodné meno alebo názov, adresa pobytu alebo sídlo, identifikačné číslo alebo dátum narodenia, ak nebolo pridelené identifikačné číslo. Taktiež poskytne údaje o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia.

11.4 Zoznam schválených subdodávateľov tvorí prílohu 2 tejto rámcovej zmluvy.

11.5 Ak počas plnenia tejto rámcovej zmluvy dôjde k zmene údajov o subdodávateľovi, Dodávateľ je povinný písomne oznámiť zmenu údajov Objednávateľovi do piatich pracovných dní odo dňa kedy sa o takejto zmene dozvedel.

11.6 Ak počas plnenia tejto rámcovej zmluvy dôjde k zmene subdodávateľa, Dodávateľ je povinný písomne oznámiť Objednávateľovi zmenu subdodávateľa a predložiť aktuálny zoznam subdodávateľov do piatich pracovných dní odo dňa uzatvorenia zmluvy so subdodávateľom. Uvedené platí aj v prípade rozšírenia počtu subdodávateľov. Aktuálny zoznam bude obsahovať údaje v rozsahu podľa bodu č. 11.3 tohto článku tejto rámcovej zmluvy. Týmto ustanovením nie je dotknutá povinnosť Dodávateľa podľa bodu 11.2. tejto rámcovej zmluvy, a to vopred písomne požiadať o súhlas Objednávateľa.

11.7 Dodávateľ zodpovedá za výber svojich subdodávateľov.

**Článok 12**

**ZÁVEREČNÉ USTANOVENIA**

* 1. Rámcovú zmluvu je možné meniť a dopĺňať len na základe vzájomnej zmluvy oboch zmluvných strán formou očíslovaných písomných dodatkov, ktoré sa stanú neoddeliteľnou súčasťou tejto rámcovej zmluvy, okrem jednostranného oznámenia kontaktných osôb alebo kontaktných emailových adries v súlade s podmienkami rámcovej zmluvy.
  2. Dodávateľ nie je oprávnený postúpiť akékoľvek práva a pohľadávky vyplývajúce z tejto rámcovej zmluvy na tretie osoby bez predchádzajúceho písomného súhlasu Banky. Právny úkon, ktorým budú práva a pohľadávky postúpené v rozpore s týmto bodom, bude neplatný.
  3. Právne vzťahy touto rámcovou zmluvou výslovne neupravené sa spravujú príslušnými ustanoveniami Obchodného zákonníka a inými príslušnými všeobecne záväznými právnymi predpismi Slovenskej republiky.
  4. Prípadné spory sa budú riešiť prednostne rokovaním zmluvných strán. Ak akékoľvek ustanovenie tejto rámcovej zmluvy je alebo sa stane neplatným a/alebo nevykonateľným, nebude to mať vplyv na platnosť a/alebo vykonateľnosť ostatných ustanovení tejto rámcovej zmluvy. Zmluvné strany sa zaväzujú dodatkom k tejto rámcovej zmluve nahradiť takéto neplatné a/alebo nevykonateľné ustanovenie takým, ktoré svojím obsahom zodpovedá hospodárskemu a právnemu účelu pôvodného ustanovenia. Vecne a miestne príslušným súdom na riešenie sporov bude vecne a miestne príslušný súd Slovenskej republiky. Rokovacím jazykom bude slovenský jazyk.
  5. Táto rámcová zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Zmluvné strany sa ďalej dohodli, že zverejnenie tejto rámcovej zmluvy zabezpečí Banka bezodkladne, najneskôr do 5 pracovných dní od jej podpísania oboma zmluvnými stranami. Dodávateľ súhlasí so zverejnením zmluvy v celom jej znení vrátane jej prípadných príloh v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších právnych predpisov (ďalej aj ako „zákon“), pričom vyhlasuje, že táto rámcová zmluva neobsahuje informácie, ktoré by nebolo možné zverejniť resp. sprístupniť v zmysle zákona, a to najmä obchodné tajomstvo, bankové tajomstvo, daňové tajomstvo a pod. a v prípade, že také informácie obsahuje, dáva Dodávateľ Banke súhlas tieto informácie v zmysle zákona zverejniť resp. sprístupniť. V prípade, ak zmluvné strany nezverejnia túto rámcovú zmluvu v zmysle zákona a v zmysle § 47a Občianskeho zákonníka v lehote troch mesiacov odo dňa uzatvorenia tejto rámcovej zmluvy, platí, že k uzatvoreniu tejto rámcovej zmluvy nedošlo a zmluvné strany nie sú touto rámcovou zmluvou viazané.
  6. Táto rámcová zmluva sa uzatvára na dobu 54 mesiacov odo dňa nadobudnutia jej účinnosti.
  7. Táto rámcová zmluva je vyhotovená v štyroch rovnopisoch s platnosťou originálu; tri rovnopisy sú určené pre Banku a jeden rovnopis pre Dodávateľa.
  8. Neoddeliteľnú súčasť tejto rámcovej zmluvy tvoria tieto prílohy:

príloha č. 1 „Špecifikácia a Cenník jednotlivých zariadení a služieb“.

príloha č. 2 „Zoznam subdodávateľov“

* 1. Zmluvné strany vyhlasujú, že si túto rámcovú zmluvu prečítali, jej obsahu porozumeli, rámcová zmluva nebola podpísaná v tiesni ani za nápadne nevýhodných podmienok a na znak súhlasu s jej obsahom ju vlastnoručne podpisujú.

V Bratislave, dňa:............. V ..............................., dňa:......................

Za Objednávateľa Za Dodávateľa

|  |
| --- |
|  |
|  |

............................................................... .................................................................

Slovenská záručná a rozvojová banka, a. s. xxxxxxxxxx

Mgr. Bc. Peter Dávid, MBA xxxxxxxxxx

predseda predstavenstva xxxx

..............................................................

Slovenská záručná a rozvojová banka, a. s.

Ing. Roland Štadler

podpredseda predstavenstva

1. Je podaný návrh do ORSR na zmenu sídla – PSČ a mestská časť, Bude aktualizované podľa výpisu z ORSR v čase podpisu zmluvy [↑](#footnote-ref-1)